Creștere impresionantă în sondaje pentru Burduja. L-ar putea depăși pe Nicușor Dan
- Emma Cristescu
- 27 mai 2024, 13:59
Sebastian Burduja, candidatul PNL la Primăria București, trece pe locul doi în preferințele bucureștenilor, la jumătatea campaniei electorale pentru alegerile locale, arată cel mai recent sondaj realizat de echipa de experți americani Jarding Global LLC.
Sebastian Burduja, pe locul doi în sondaje
Cei chestionați au afirmat că dacă duminica viitoare ar avea loc alegeri locale ar vota cu Nicușor Dan 27.6%, Sebastian Burduja 23,2%, Gabriela Firea 21,7%, Cristian Popescu Piedone 17,4%. Burduja este singurul aflat în ascensiune în preferințele bucureștenilor, Nicușor Dan înregistrând o scădere pe fondul controverselor din ultima perioadă privind finanțările rusești ale campaniei sale, Gabriela Firea stagnează, iar Piedone scade în sondaj.
Nicușor Dan pierde teren
De observat că Burduja este ales de 30,2% dintre respondenți la întrebarea „Dacă doar votul dumneavoastră ar desemna Primarul Capitalei, pe care dintre candidați i-ați vota”, iar Nicușor Dan de 20,1%.
Rezultatele sunt mobilizatoare pentru PNL București, având în vedere că Sebastian Burduja a pornit în cursă pe poziția a patra, cu o campanie agresivă a contracandidaților. De altfel, sondajul Jarding Global LLC elevă faptul că la întrebarea care dintre candidați are cea mai bună campanie 33,1% l-au indicat pe Burduja, 22,2% pe Nicușor Dan și 17,6% pe Gabriela Firea.
Sondajul a fost realizat în perioada 15-24 mai 2024, prin interviuri telefonice (CATI), pe un eșantion de 1189 interviuri.
Ionuț Stroe, mândru de Sebastian Burduja
Ionuț Stroe, purtător de cuvânt PNL, a spus că este ferm convins că Burduja va câștiga primăria capitalei, pentru că este singurul candidat care a arătat că este pregătit și că are un plan bun.
„Sebastian Burduja este pe locul al doilea în sondaje, depășind pragul psihologic de 20%, cu o intenție de vot de 23,2%. Pentru noi, cei care îi facem campanie în fiecare zi și cunoaștem reacțiile pozitive ale bucureștenilor, această informație nu este o surpriză. Vorbim despre o confirmare a evoluției bune pe care Tianu a avut-o în ultimele luni, iar acest sondaj ne demonstrează că suntem pe drumul cel bun. Concluziile sondajului sunt clare: Nicușor Dan este în scădere, după scandalurile din ultima perioadă, iar Firea și Piedone sunt dezavantajați de o prezență mare la vot, electoratul din București nefiind unul de stânga. Sebastian Burduja este singurul candidat cu potențial de creștere.
Sunt ferm convins că Sebastian Burduja va câștiga primăria capitalei, pentru că este singurul candidat care a arătat că este pregătit și că are un plan și soluții bine documentate și puse la punct”, a scris Ionuț Stroe pe Facebook.